बांग्‍लादेश बोर्ड ने स्‍टीव स्मिथ को BPL में भाग न लेने देने के फैसले को इस आधार पर बताया सही..  
कहा, बैठक में फ्रेंचाइजियों ने इसे लेकर विरोध जताया था 
वे स्मिथ को बतौर रिप्‍लेसमेंट प्‍लेयर शामिल करने के पक्ष में नहीं हैं
बॉल टैम्‍परिंग मामले में प्रतिबंध झेल रहे हैं स्‍टीव स्मिथ
बांग्लादेश क्रिकेट बोर्ड (BCB) ने बांग्लादेश प्रीमियर लीग (BPL) की गवर्निंग काउंसिल द्वारा ऑस्ट्रेलिया के प्रतिबंधित खिलाड़ी स्टीव स्मिथ ( Steve Smith) को लीग में न हिस्सा लेने देने के फैसले को सही ठहराया है. वेबसाइट ईएसपीएनक्रिकइंफो की रिपोर्ट के मुताबिक, बीपीएल ने स्मिथ के साथ करार करने वाली फ्रेंचाइजी कोमिला विक्टोरियंस को कहा है कि अधिकतर फ्रेंचाइजियां स्मिथ को ड्राफ्ट लिस्ट में एक 'रिप्लेसमेंट प्लेयर' के तौर पर शामिल करने के पक्ष में नहीं हैं. कोमिला ने स्मिथ को श्रीलंका के असेला गुणारत्ने के स्थान पर टीम में शामिल किया था.
द. अफ्रीका के फाफ डु प्‍लेसिस बोले, 'स्मिथ बेहतरीन खिलाड़ी लेकिन वह गलत जगह फंस गया'
बीसीबी ने कोमिला विक्टोरियंस को जो पत्र लिखा है उसमें कहा है कि 11 दिसंबर को मीरपुर में बीसीबी मुख्यालय में हुई बैठक में फ्रेंचाइजियों ने इस पर विरोध जताया था. इसके बाद इस मसले को बांग्‍लादेश क्रिकेट बोर्ड (बीसीबी) के पास भेज दिया गया था. पत्र के मुताबिक, "खिलाड़ियों के ड्राफ्ट नियम फ्रेंचाइजी को ड्राफ्ट से बाहर के खिलाड़ी को सीधे किसी और खिलाड़ी के स्थानापन्न के तौर पर शामिल करने की इजाजत नहीं देते हैं. इस बात को और फ्रेंचाइजियों की बात को ध्यान में रखते हुए बीसीबी ने बीपीएल गर्वनिंग काउंसिल के स्मिथ को बाहर रखने के फैसले को कायम रखा है. इस कारण स्मिथ बीपीएल-2019 का हिस्सा बनने के योग्य नहीं हैं."